**ΟΜΙΛΙΑ ΣΤΗΝ ΕΚΔΗΛΩΣΗ**

**ΤΗΣ ΕΝΩΣΗΣ ΟΙΚΟΝΟΜΟΛΟΓΩΝ ΚΥΠΡΟΥ ΜΕ ΘΕΜΑ**

**28 Μαρτίου 2019**

***«Οι καθυστερήσεις στην Κύπρο από την απονομή δικαιοσύνης, οι κοινωνικοοικονομικές επιπτώσεις και οι επερχόμενες αλλαγές»***

**Γιώργος Ερωτοκρίτου**

**Τέως Δικαστής Ανωτάτου Δικαστηρίου**

**Διευθυντής Μεταρρύθμισης και Επιμόρφωσης**

**Ανώτατο Δικαστήριο**

Αγαπητοί Φίλοι,

Θα ήθελα να ευχαριστήσω την Ένωση Οικονομολόγων Κύπρου για την πρόσκληση να λάβω μέρος στη συζήτηση στρογγυλής τραπέζης για τις καθυστερήσεις.

Θα ήθελα επίσης να διευκρινίσω ότι η παρουσία μου εδώ είναι σε προσωπικό επίπεδο και παρά τη θέση που κατέχω, δεν εκπροσωπώ το Ανώτατο Δικαστήριο. Όλες οι απόψεις που θα εκφράσω είναι εντελώς προσωπικές.

Ο σκοπός της αποψινής μου ομιλίας, είναι να ενημερώσω για τις *«επερχόμενες αλλαγές»* που γίνονται στο χώρο των Δικαστηρίων. Και όταν μιλώ για Δικαστήρια, θέλω να τα ξεχωρίσω από τη δικαιοσύνη. Η δικαιοσύνη στην Κύπρο ανέκαθεν στεκόταν ψηλά. Ουδέποτε υπήρξε το παραμικρό κρούσμα διαφθοράς. Εκείνο που πάντα χώλαινε, ήταν η αποδοτικότητα των Δικαστηρίων, η οποία αναμφιβόλως επηρεάζει και τους ρυθμούς απονομής της δικαιοσύνης.

Όπως ανέφερε ο Ηράκλειτος, *«τα πάντα ρει».* Και πράγματι όλα αλλάζουν, είτε το θέλουμε, είτε όχι. Η αλλαγή δεν είναι απλώς απαραίτητη για τη ζωή. Είναι η ζωή. Διότι η ζωή έχει από τη φύση της να κάνει με την αλλαγή.

Δεν έχουμε παρά να κοιτάξουμε γύρω μας. Σε μια σχετικά μικρή περίοδο, εμείς οι ίδιοι γίναμε μάρτυρες ριζοσπαστικών αλλαγών. Οι γυναίκες απέκτησαν ίσα δικαιώματα, ο άνθρωπος προσγειώθηκε στο φεγγάρι, μπήκε στη ζωή μας η ρομποτική, η γενετική, το ίντερνετ, τα κινητά, η ανάλυση εκατομμυρίων δεδομένων από ηλεκτρονικούς υπολογιστές, η παγκοσμιοποίηση, το ηλεκτρονικό εμπόριο, το πλαστικό χρήμα, το Bit-coin και τελευταία το block-chain, το οποίο δεν είμαι σίγουρος τι ακριβώς είναι, αλλά το αναφέρω για να δείξω ότι οι αλλαγές τρέχουν τόσο γρήγορα, που δεν προλαβαίνουμε να τις παρακολουθούμε.

Στην περίπτωση της Κύπρου, δυστυχώς οι αλλαγές γίνονται κυρίως σε περιόδους κρίσης και χωρίς πολλούς σχεδιασμούς. Για παράδειγμα, κάποια από τα δικαστικά μας μέγαρα προγραμματίστηκαν ως αποτέλεσμα της Τουρκικής εισβολής.

Το ότι σήμερα συζητούμε για καθυστερήσεις στην απονομή της δικαιοσύνης, κατά κάποιο τρόπο οφείλεται στην πρόσφατη οικονομική κρίση. Και δεν πρέπει να ξεχνάμε ότι η κάθε κρίση είναι από μόνη της μια αλλαγή που προσπαθεί να συμβεί, επειδή απλούστατα εμείς δεν καταφέραμε από μόνοι μας να την πραγματοποιήσουμε.

Τα προβλήματα των δικαστηρίων δεν είναι καινούργια. Ούτε οι καθυστερήσεις είναι αποτέλεσμα της κρίσης και μόνο. Όμως η τραπεζική κρίση ανέδειξε τα υπάρχοντα προβλήματα. Ενώ κατά την περίοδο της κρίσης χρειαζόταν ταχεία διεκπεραίωση υποθέσεων, υπήρχαν τόσες μεγάλες καθυστερήσεις, οι οποίες ανέδειξαν τις διαχρονικές αδυναμίες και οι αστοχίες των δικαστηρίων.

Τα Δικαστήρια στην Κύπρο πάντοτε είχαν προβλήματα. Αυτά επισημάνθηκαν κατά καιρούς σε διάφορες Εκθέσεις, όπως η Έκθεση Πική του 1989, δηλαδή πριν 30 χρόνια και η Έκθεση Κραμβή του 2012.

Πριν την ένταξή μας στην Ευρωπαϊκή Ένωση, δεν είχαμε μέτρο σύγκρισης. Όμως, μετά την ένταξή μας έχουμε τον ετήσιο Πίνακα Αποτελεσμάτων της ΕΕ, το *«Scoreboard»* της ΕΕ, σύμφωνα με το οποίο η Κύπρος σε ό,τι αφορά την απόδοση των Δικαστηρίων, έρχεται στις τελευταίες θέσεις.

Ο λόγος για τα διαχρονικά προβλήματα στο χώρο των Δικαστηρίων, είναι απλός. Η Πολιτεία ανέκαθεν θεωρούσε τα Δικαστήρια μη παραγωγικό τομέα, με αποτέλεσμα να μην ξοδεύει τα απαιτούμενα κονδύλια για ενίσχυσή τους.

Για παράδειγμα, σε διάφορες Εκθέσεις της ΕΕ που αφορούν τους οικονομικούς πόρους που παρέχονται από την Πολιτεία στα Δικαστήρια, η Κύπρος ανάμεσα στης χώρες της ΕΕ, κατέχει την τελευταία θέση, αφού η κεντρική Κυβέρνηση ξοδεύει το χαμηλότερο ποσοστό ανά κάτοικο για τη λειτουργία των Δικαστηρίων.

Για να αντιληφθείτε τα μεγέθη, ενώ σε μία χώρα όπως το Λουξεμβούργο και το Ηνωμένο Βασίλειο, ξοδεύονται €160-€180 ανά κάτοικο για τη λειτουργία των Δικαστηρίων, η Κύπρος ξοδεύει περίπου €25 ανά κάτοικο, με αποτέλεσμα να καταλαμβάνει την τελευταία θέση.

Τελευταία είναι η θέση της Κύπρου και σε ποσοστό του ακαθάριστου εθνικού προϊόντος που ξοδεύεται για τη λειτουργία των Δικαστηρίων. Ενώ το Βέλγιο, που καταλαμβάνει την πρώτη θέση, ξοδεύει 0,65% του ακαθάριστου εθνικού προϊόντος, η Κύπρος ξοδεύει 0,12%, ενώ ο μέσος όρος στην ΕΕ είναι 0,32% του ακαθάριστου εθνικού προϊόντος.

Ένας άλλος σημαντικός δείχτης στον οποίο η Κύπρος συγκαταλέγεται στις τελευταίες θέσεις, είναι ο δείχτης που αφορά τον αριθμό των δικαστών ανά 100.000 κατοίκους. Ενώ για παράδειγμα στη Σλοβενία, Κροατία, Λουξεμβούργο και Βέλγιο, ο αριθμός των Δικαστών κυμαίνεται μεταξύ 40-50 Δικαστές, στην Κύπρο ο αριθμός είναι 12 Δικαστές ανά 100.000 κατοίκους, δηλαδή περίπου τέσσερις φορές χαμηλότερος από τον ψηλότερο και κατά πολύ χαμηλότερος του μέσου όρου της ΕΕ που είναι περίπου 20 Δικαστές ανά 100.000 κατοίκους. Δηλαδή, ενώ σήμερα υπάρχουν 107 πρωτόδικοι Δικαστές, θα έπρεπε να υπήρχαν τουλάχιστον 170 για να συγκρινόμαστε με το μέσο όρο της Ευρωπαϊκής Ένωσης.

Παρά τα πενιχρά μέσα που δίδονται στη Δικαστική Εξουσία για να επιτελέσει το έργο της, η δικαιοσύνη στάθηκε στο ύψος της, ιδιαίτερα κατά τις περιόδους κρίσης και θα πρέπει να θυμίσω ότι η ανεξαρτησία και αμεροληψία της Δικαιοσύνης συνέβαλαν ουσιαστικά στο να ενταχθεί η Κύπρος στην ΕΕ το 2004.

Όπως έχω αναφέρει, η κρίση ήταν η αφορμή για τα υπάρχοντα προβλήματα να βγουν στην επιφάνεια.

Λόγω της κρίσης μπήκαμε στο Μνημόνιο και άρχισαν οι επαφές με τους Θεσμούς. Τα πρώτα ερεθίσματα για μεταρρύθμιση στα Δικαστήρια ήρθαν από την Τρόικα. Ουδέν κακόν αμιγές καλού.

Το Ανώτατο Δικαστήριο, παρά την οικονομική κρίση και τη δραστική μείωση του προϋπολογισμού του, δεν δίστασε. Αν και δεν είχε τα χρήματα για την ετοιμασία των αναγκαίων Μελετών, ενθαρρύνθηκε από την Υπηρεσία Στήριξης Διαρθρωτικών Μεταρρυθμίσεων της Ευρωπαϊκής Επιτροπής (SRSS) και ζήτησε Τεχνική Βοήθεια, ώστε να προχωρήσει στην απαραίτητη μεταρρύθμιση. Όμως, θα έπρεπε πρώτα να κωδικοποιηθούν τα προβλήματα.

Στις αρχές του 2016 ανατέθηκε σε μένα και δύο άλλους συναδέλφους, να ετοιμάσουμε εκ μέρους του Ανωτάτου Δικαστηρίου Έκθεση, η οποία στη συνέχεια θα αποτελούσε τη βάση για το αίτημα για Τεχνική Βοήθεια. Η Έκθεση ολοκληρώθηκε τον Ιούνιο του 2016 και παραδόθηκε στον Πρόεδρο της Δημοκρατίας, ο οποίος εξέφρασε την υποστήριξή του στην προσπάθεια για Μεταρρύθμιση των Δικαστηρίων. Περί το τέλος του χρόνου, η Έκθεση, ως κωδικοποίηση των προβλημάτων των Δικαστηρίων, υποβλήθηκε στην Ευρωπαϊκή Επιτροπή μαζί με την αίτησή μας για Τεχνική Βοήθεια, η οποία εγκρίθηκε, με αποτέλεσμα να ξεκινήσουν διάφορα χρηματοδοτούμενα Έργα.

Μέχρι σήμερα ξεκίνησαν ή είναι προγραμματισμένα να ξεκινήσουν, 18 Έργα ή Δράσεις. Εννέα από αυτά είναι πλήρως χρηματοδοτούμενα από την Υπηρεσία SRSS της Ευρωπαϊκής Επιτροπής, ενώ τα υπόλοιπα 9 καλύπτονται από εθνικά κεφάλαια. Από όλα τα Έργα, 4 έχουν ήδη ολοκληρωθεί.

Δεν θα αναφερθώ σε όλα τα Έργα, αλλά στα πιο σημαντικά.

Χρονολογικά το πρώτο Έργο που άρχισε ήταν η σύσταση ανεξάρτητης **Σχολής Δικαστικής Επιμόρφωσης**. Το Έργο ξεκίνησε με εθνικά κεφάλαια στις αρχές του 2017 και η Έκθεση του Καθηγητή Jeremy Cooper παραδόθηκε το Μάιο του ίδιου χρόνου. Το σύνολο των εισηγήσεων του εγκρίθηκαν από το Ανώτατο Δικαστήριο. Στη συνέχεια, το Υπουργείο Δικαιοσύνης ετοίμασε Νομοσχέδιο το οποίο απέστειλε τον Ιούνιο του 2018 στο Ανώτατο Δικαστήριο, αλλά μέχρι σήμερα δεν ολοκληρώθηκε η εξέτασή του. Ο λόγος είναι γιατί το Ανώτατο Δικαστήριο θεωρεί ότι το Υπουργείο Δικαιοσύνης ξέφυγε από την Έκθεση Cooper και συμπεριέλαβε στο Νομοσχέδιο πράγματα που δεν είχαν συμφωνηθεί.

Παρά την καθυστέρηση στη λήψη τελικής απόφασης, η Σχολή Δικαστών υλοποιεί το εκπαιδευτικό της Πρόγραμμα. Τον Οκτώβρη του 2018 εκπαιδεύτηκαν 7 Κύπριοι Δικαστές με χρηματοδότηση από την ΕΕ, οι οποίοι στη συνέχεια εκπαίδευσαν το υπόλοιπο Δικαστικό Σώμα.

Το δεύτερο Έργο, είναι γνωστό ως το Έργο για τη ***“Γενική Μεταρρύθμιση των Δικαστηρίων”***. Το Έργο, το οποίο είναι χρηματοδοτημένο από την ΕΕ, ολοκληρώθηκε και η σχετική Έκθεση των Εμπειρογνωμόνων παραδόθηκε στο Ανώτατο Δικαστήριο στις 18.3.2018.

Οι Εμπειρογνώμονες έκαναν 21 εισηγήσεις για ευρείας κλίμακας μεταρρυθμίσεις στο χώρο των Δικαστηρίων. Η Έκθεση εξετάστηκε από το Ανώτατο Δικαστήριο το οποίο και υιοθέτησε τις εισηγήσεις των Εμπειρογνωμόνων, αφού σε μεγάλο βαθμό ταυτιζόταν με τις διαπιστώσεις του Ανωτάτου Δικαστηρίου στην Έκθεση του 2016.

Η υιοθέτηση της Έκθεσης σηματοδότησε και την αρχή της **υλοποίησης**. Από τις 21 εισηγήσεις το Ανώτατο Δικαστήριο επέλεξε να αρχίσει από τις πιο επείγουσες.

Το πρώτο θέμα που απασχόλησε το Ανώτατο Δικαστήριο, ήταν η μείωση των καθυστερήσεων - το ***«Backlog»*** *-* όπως το ονομάζουν οι Εμπειρογνώμονες, με το διορισμό ***«Ομάδας Κρούσης»*** Δικαστών - το ***«Taskforce»*.**

Σύμφωνα με τους Εμπειρογνώμονες, αλλά και με την ανάλυση των στατιστικών δεδομένων, αν όλοι οι δικαστές της Κύπρου τα επόμενα χρόνια δεν έκαναν τίποτε άλλο, θα τους έπαιρνε 4-5 χρόνια να εκδικάσουν τις καθυστερημένες υποθέσεις.

Με βάση την ανάλυση που έγινε, κρίθηκε ότι η *«Ομάδα Κρούσης»*, θα πρέπει να αποτελείται από 26 Δικαστές, ώστε οι καθυστερήσεις να εκλείψουν μέσα σε 2-3 χρόνια. Οι συγκεκριμένες θέσεις θα σταυρωθούν στον Προϋπολογισμό, ώστε όταν θα εκλείψουν οι καθυστερήσεις, να μην πληρωθούν μετά από μελλοντικές αφυπηρετήσεις Δικαστών.

Στην υλοποίηση αυτής της πολύ κρίσιμης εισήγησης, υπάρχουν πολλές και σοβαρές προκλήσεις, για τις οποίες καταβάλλεται κάθε δυνατή προσπάθεια για να ξεπεραστούν.

(α) Η πρώτη πρόκληση είναι κατά πόσον θα βρεθούν στο σύντομο χρονικό διάστημα που έχουμε στη διάθεσή μας, τόσοι πολλοί ικανοί δικαστές για να προσληφθούν άμεσα. Και αν ληφθεί υπόψη ότι θα χρειαστεί και η πρόσληψη άλλων 16 Εφετών, 5 Δικαστών του Εμπορικού Δικαστηρίου και 5 Δικαστών του Διοικητικού Δικαστηρίου για αιτητές Πολιτικού Ασύλου, τα πράγματα γίνονται ακόμα πιο δύσκολα.

(β) Η δεύτερη πρόκληση είναι ότι δεν υπάρχουν διαθέσιμοι χώροι στα Δικαστήρια για να στεγάσουν την *«Ομάδα Κρούσης»*. Γίνονται προσπάθειες για εξεύρεση άλλων διαθέσιμων χώρων. Εάν δεν εξευρεθούν τέτοιοι χώροι, θα εξεταστεί το ενδεχόμενο η *«Ομάδα Κρούσης»* να εργάζεται για μερικά χρόνια τα απογεύματα στα υφιστάμενα Δικαστήρια. Όμως, σε ένα τέτοιο ενδεχόμενο, δεν αποκλείεται να υπάρξουν αντιδράσεις από ορισμένους δικηγόρους.

(γ) Η τρίτη πρόκληση είναι ότι θα πρέπει να προσληφθεί άμεσα το αναγκαίο προσωπικό, κάτι που έχει τις δυσκολίες του, λόγω της γραφειοκρατίας και των κανόνων της Δημόσιας Υπηρεσίας και του Προϋπολογισμού.

Είναι φανερό ότι το όλο εγχείρημα δεν διαφαίνεται εύκολο. Όμως δεν έχουμε άλλη επιλογή από το να προσπαθήσουμε να βρούμε λύσεις. Το να μην κάνουμε τίποτε, δεν θεωρώ ότι είναι επιλογή.

Το Ανώτατο Δικαστήριο την περασμένη βδομάδα όρισε έναν από τους υφιστάμενους Προέδρους Δικαστηρίων να συντονίσει την όλη προσπάθεια για την εκδίκαση των καθυστερημένων υποθέσεων.

Αναμένεται ότι με την αρχή του 2020, τα προβλήματα θα έχουν ξεπεραστεί και όλα θα είναι έτοιμα για να ξεκινήσει η προσπάθεια εξάλειψης των καθυστερήσεων.

Το τέταρτο Έργο που ξεκίνησε, επίσης με χρηματοδότηση, από την Υπηρεσία SRSS της ΕΕ, αφορά την **Αναθεώρηση των Θεσμών Πολιτικής Δικονομίας**. Πρόκειται για περίπλοκο και χρονοβόρο Έργο.

Υπήρξε καθυστέρηση ενός έτους στην έναρξη του Έργου, μέχρι να εξευρεθεί η κατάλληλη προσωπικότητα για να ηγηθεί της ομάδας των Εμπειρογνωμόνων. Μετά από πολλή προσπάθεια, εντοπίστηκε ο Λόρδος Dyson, ο οποίος υπήρξε Πρόεδρος (Master of the Rolls) του Ανωτάτου Δικαστηρίου της Αγγλίας και Ουαλίας, ενώ για 10 χρόνια υπήρξε και Πρόεδρος της Επιτροπής Θεσμών.

Ο Λόρδος Dyson μαζί με την ομάδα του, ήρθε στην Κύπρο τρεις φορές μέχρι σήμερα και είχε επαφές με δικαστές, δικηγόρους και άλλους εμπλεκόμενους, ιδιαίτερα με την Επιτροπή Θεσμών, η οποία διορίστηκε από το Ανώτατο Δικαστήριο, σύμφωνα με τους Όρους Εντολής που συμφωνήθηκαν με την Ευρωπαϊκή Επιτροπή.

Στην Επιτροπή Θεσμών, της οποίας προεδρεύει η κα Παναγή, Δικαστής του Ανωτάτου Δικαστηρίου, συμμετέχει ακόμα ένας Δικαστής του Ανωτάτου Δικαστηρίου, ο Πρόεδρος της Ένωσης Δικαστών και δύο άλλοι Επαρχιακοί Δικαστές, ένας Πρωτοκολλητής και τρεις δικηγόροι, οι οποίοι εκπροσωπούν τον Παγκύπριο Δικηγορικό Σύλλογο. Στη συγκεκριμένη Επιτροπή υποβάλλονται αρχικές εισηγήσεις από την ομάδα Dyson. Η Επιτροπή είναι ελεύθερη να επιλέγει τις αλλαγές που θέλει και να απορρίπτει εκείνες που δεν θέλει, ώστε οι νέοι Θεσμοί να γίνουν Κυπριακής ιδιοκτησίας. Με την ολοκλήρωση των Θεσμών τον Ιούνιο του 2019, οι νέοι Θεσμοί, αφού μεταφραστούν, θα καταλήξουν στο Ανώτατο Δικαστήριο για τελική έγκριση.

Το πέμπτο μεγάλο και ίσως το σοβαρότερο μεταρρυθμιστικό Έργο, είναι η δημιουργία **Δευτεροβάθμιου Εφετείου**.

Η εισήγηση αρχικά έγινε στην Έκθεση του Ανωτάτου Δικαστηρίου του 2016 και μετά υιοθετήθηκε από τους Εμπειρογνώμονες.

Το Υπουργείο Οικονομικών αμέσως δήλωσε ότι θα διαθέσει τα αναγκαία κονδύλια για υλοποίηση της εισήγησης.

Το στεγαστικό για άλλη μια φορά αποδείχθηκε ακανθώδες πρόβλημα. Προς τιμή της η Κυβέρνηση διέθεσε το κτήριο του πρώην ξενοδοχείου Φιλοξένια για να στεγάσει τόσο το Δευτεροβάθμιο Εφετείο, όσο και το Εμπορικό Δικαστήριο. Ήδη οι προγραμματισμοί άρχισαν και το Υπουργείο Δικαιοσύνης σκέφτεται να ζητήσει από τον εργολάβο επίσπευση, ώστε το κτήριο να παραδοθεί περί τα τέλη του χρόνου, με προοπτική το νέο Εφετείο να λειτουργήσει αρχές του 2020.

Μέχρι τότε αναμένεται να ξεπεραστούν κάποια σοβαρά συνταγματικά θέματα που αφορούν το ποιος θα πρέπει να διορίζει τους Δικαστές του νέου Εφετείου.

Η επόμενη σημαντική μεταρρυθμιστική αλλαγή, η οποία ενδιαφέρει ιδιαίτερα τον χρηματοπιστωτικό τομέα, είναι η ίδρυση του **Εμπορικού Δικαστηρίου**. Το Δικαστήριο θα λειτουργήσει στη Λευκωσία με 3 Δικαστές και στη Λεμεσό, ώστε να εξυπηρετείται και η Πάφος, με 2 Δικαστές.

Το Δικαστήριο, όπως έχω αναφέρει, θα στεγαστεί στο κτήριο Φιλοξένια, ενώ στη Λεμεσό το Υπουργείο Δικαιοσύνης προσπαθεί να ανακτήσει κτήριο του Συνεργατισμού, το οποίο είναι κοντά στο Επαρχιακό Δικαστήριο Λεμεσού.

Υπάρχουν και δύο άλλα projects που χρηματοδοτήθηκαν από την Ευρωπαϊκή Επιτροπή. Το ένα αφορά την ετοιμασία συγκριτικής Μελέτης από εμπειρογνώμονες για την θέσπιση***«Αντικειμενικών Κριτηρίων για την Πρόσληψη και Προαγωγή Δικαστών»***, κάτι που αν υιοθετηθεί θα συμβάλει τα μέγιστα στην εδραίωση της αξιοκρατίας στο Δικαστικό Σώμα. Το Έργο ολοκληρώθηκε και η τελική Έκθεση των Εμπειρογνωμόνων παραδόθηκε στις 18 Μαρτίου 2019 στο Ανώτατο Δικαστήριο, το οποίο τώρα είναι επιφορτισμένο με το Έργο να εξετάσει τις εισηγήσεις των Εμπειρογνωμόνων και να υιοθετήσει αυτές που θεωρεί πιο χρήσιμες για τα κυπριακά δεδομένα.

Η θέσπιση των Κριτηρίων θεωρείται πολύ επείγουσα, επειδή το Ανώτατο Δικαστήριο επιθυμεί να προσλάβει τους επόμενους Δικαστές για το Δευτεροβάθμιο Εφετείο, το Εμπορικό Δικαστήριο και την Ομάδα Κρούσης, με βάση τα νέα Κριτήρια που θα θεσπίσει.

Ένα από τα μεγαλύτερα Έργα που τρέχουν, είναι και το Έργο για την **Ηλεκτρονική Δικαιοσύνη (το e-justice)**. Σύντομα θα ανακοινωθούν τα αποτελέσματα της αξιολόγησης των προσφορών. Το Έργο αυτό αναμένεται να αλλάξει ριζικά τις διαδικασίες, εφόσον δεν θα κυκλοφορεί πλέον χαρτί στα Δικαστήρια.

Ένα άλλο μικρότερο Έργο που έγινε προς υλοποίηση αντίστοιχων εισηγήσεων των Εμπειρογνωμόνων, είναι η δημιουργία **Προσωρινού Ηλεκτρονικού Αρχείου** σε όλα τα Πρωτοκολλητεία των Δικαστηρίων, από την 1.1.2019. Αυτό αναμένεται ότι θα εξυπηρετήσει τα Πρωτοκολλητεία στη διακίνηση και εντοπισμό των υποθέσεων και στην εύκολη εξαγωγή στατιστικών, με αποτέλεσμα να αυξηθεί η αποτελεσματικότητα των Πρωτοκολλητείων. Το αρχείο θα χρησιμοποιηθεί μέχρι να εισαχθεί το σύστημα ηλεκτρονικής δικαιοσύνης.

Το Υπουργείο Δικαιοσύνης, προωθεί επίσης ακόμη ένα σημαντικό Έργο, αυτό της ίδρυσης **Δικαστηρίου για Αιτητές Πολιτικού Ασύλου**. Το Έργο είναι υψίστης σημασίας για την Πολιτεία, γιατί θα συμβάλει στην έγκαιρη διεκπεραίωση των αιτήσεων για Πολιτικό Άσυλο. Όπως ενδεχομένως να γνωρίζετε, η είσοδος προσφύγων στην Κύπρο αυξήθηκε κατά 70% το 2018 σε σχέση με το 2017 και οι χώροι φιλοξενίας είναι υπερπλήρεις. Η Κυβέρνηση διαπραγματεύεται την αγορά του Κτηρίου *«Άστρα»*, το οποίο είναι δίπλα από το Ανώτατο Δικαστήριο, αλλά η ανακαίνισή του θα πάρει χρόνο και αυτό μας ανησυχεί.

Παράλληλα με τα πιο πάνω, στο χώρο της Δικαιοσύνης τρέχουν και **άλλα Έργα.** Κατά την πώληση του Συνεργατισμού, η Κυβέρνηση ανέλαβε κάποιες ***«Δεσμεύσεις»*** έναντι της ΕΕ. Ορισμένες από αυτές αφορούν την αύξηση της αποδοτικότητας των Δικαστηρίων, με απώτερο στόχο την πιο γρήγορη διεκπεραίωση των μη εξυπηρετούμενων δανείων και άλλων χρηματοπιστωτικών υποθέσεων.

Μια από τις Δεσμεύσεις αφορά τη διεξαγωγή Μελέτης για την εισαγωγή στα Δικαστήρια **Συστήματος Ακουστικής Καταγραφής των Διαδικασιών του Δικαστηρίου (Digital Audio Recording).** Για υλοποίηση του Έργου, μας δόθηκε χρηματοδότηση από την ΕΕ. Το Έργο υλοποιείται με βάση την κατεπείγουσα διαδικασία και ξεκίνησε πριν 1 μήνα και αναμένεται να ολοκληρωθεί τον ερχόμενο Μάιο.

Εκτός από τα Έργα στα οποία έκανα αναφορά, αναμένεται να ξεκινήσουν και άλλα Έργα ή Δράσεις, ως αποτέλεσμα των εισηγήσεων των Εμπειρογνωμόνων. Για παράδειγμα η δημιουργία ***«Ανεξάρτητης Υπηρεσίας για Διοίκηση των Δικαστηρίων»* (Court Service)** και η ενθάρρυνση διαδίκων να χρησιμοποιούν υπαλλακτικούς τρόπους επίλυσης διαφορών, όπως η διαιτησία και η διαμεσολάβηση.

Το τελευταίο μεγάλο Έργο που προγραμματίζεται, είναι αυτό που εκκρεμεί εδώ και 30 χρόνια. Η οικοδόμηση **νέου Επαρχιακού Δικαστηρίου Λευκωσίας**. Ήδη υπήρξε επαφή με τη Διεθνή Τράπεζα, η οποία διεξήγαγε Μελέτη για την ανάληψη του Έργου με τη μέθοδο PPP, δηλαδή με τη συμμετοχή του δημόσιου και ιδιωτικού τομέα. Η προσωρινή κοστολόγηση του Έργου, σύμφωνα με τη Μελέτη της Διεθνούς Τράπεζας, ανέρχεται περίπου στα €50 εκατομμύρια.

**Για το 2019** εξασφαλίσαμε νέα χρηματοδότηση, η οποία θα μας βοηθήσει στην καλύτερη υλοποίηση των εισηγήσεων των Εμπειρογνωμόνων. Για παράδειγμα, μόλις ολοκληρωθούν οι νέοι Θεσμοί Πολιτικής Δικονομίας, θα ξεκινήσει η **μετάφραση** τους στα Ελληνικά. Ταυτόχρονα, εξασφαλίσαμε χρηματοδότηση από την ΕΕ για την ετοιμασία **επικοινωνιακού σχεδίου** για να επεξηγηθούν οι νέοι Θεσμοί στους δικηγόρους και το ευρύ κοινό.

Επίσης, υπάρχει χρηματοδότηση για να γίνει **εντατική εκπαίδευση** στους Δικαστές και δικηγόρους για τους νέους Θεσμούς και για να δημιουργηθεί **σύστημα που να αξιολογεί** τον βαθμό υλοποίησης των μεταρρυθμίσεων στα Δικαστήρια. Τα συγκεκριμένα Projects του 2019, θα ανατεθούν από την ΕΕ στο Συμβούλιο της Ευρώπης.

Θα πρέπει να υπενθυμίσω ότι το υπάρχον σύστημα στα Δικαστήρια, γενικά πιστοποιείται από τους φίλους Εμπειρογνώμονες, ως ακατάλληλο για τις ανάγκες του 21ου αιώνα και ότι χρειάζεται επειγόντως εκ βάθρων αλλαγή. Κανένας δεν διαφωνεί με αυτό. Είμαι βέβαιος ότι αν οι εισηγήσεις των Εμπειρογνωμόνων υλοποιηθούν, θα επιλύσουν πολλά από τα χρόνια προβλήματα και δυσλειτουργίες των Δικαστηρίων και το τοπίο στα Δικαστήρια μέχρι το 2022-2023 θα βελτιωθεί τόσο πολύ, που δεν θα θυμίζει καθόλου το παλιό.

Με τις εισηγήσεις των Εμπειρογνωμόνων, προσφέρεται στο Ανώτατο Δικαστήριο και στην Πολιτεία, μια μοναδική ευκαιρία για να μεταρρυθμίσουν ριζικά το σύστημα.

Φυσικά σε κάθε αλλαγή υπάρχουν πάντοτε και εκείνοι που για δικούς τους λόγους θα αντισταθούν. Ήδη έχω ακούσει ορισμένους να λένε ότι και στο παρελθόν έγιναν Μελέτες, αλλά σήμερα είναι όλες κλειδωμένες σε συρτάρια.

Όμως, η κατάσταση στο χώρο της δικαιοσύνης δεν χωρεί άλλες αναβολές, γιατί το σύστημα, αν δεν μεταρρυθμιστεί, θα καταρρεύσει. Με καθυστερήσεις των 10 και 15 χρόνων στην εκδίκαση ορισμένων υποθέσεων, δεν μπορούμε να μιλάμε για ορθή απονομή της δικαιοσύνης. Ως αποτέλεσμα διαπιστώνεται σοβαρή παραβίαση του Άρθρου 30.2 του Συντάγματος, εφόσον δεν γίνεται διάγνωση των δικαιωμάτων των πολιτών μέσα σε εύλογο χρόνο.

Ήδη η Κύπρος από τις χώρες-μέλη της ΕΕ, είναι τελευταία σε πάρα πολλούς τομείς για θέματα δικαιοσύνης. Αυτό διαπιστώνεται όχι μόνο στο Scoreboard της ΕΕ, στο οποίο έχω ήδη κάνει αναφορά, αλλά και στο Country Report της ΕΕ και σε άλλες Εκθέσεις Διεθνών Οργανισμών, όπως το ΔΝΤ και η Διεθνής Τράπεζα.

Με την παράδοση των διαφόρων Μελετών και Εκθέσεων από τους Εμπειρογνώμονες, ολοκληρώνεται η πρώτη φάση της Μεταρρύθμισης. Η δεύτερη φάση αφορά την υλοποίηση. Ήδη έχει υπάρξει συζήτηση μεταξύ των εμπλεκομένων, καθώς και κοστολόγηση των εισηγήσεων και λήψη τελικών αποφάσεων, για ορισμένες από τις μεταρρυθμίσεις. Είναι φανερό από τα όσα έχω εξηγήσει, ότι για αρκετές από τις εισηγήσεις η υλοποίηση έχει ήδη ξεκινήσει.

Η Εκτελεστική Εξουσία πιστεύω ότι έχει πλέον πειστεί ότι δεν μπορούμε να μιλούμε για ανεξαρτησία της Δικαστικής Εξουσίας, χωρίς να αποδοθούν σ’ αυτήν οι απαιτούμενοι πόροι. Και δεν χρειάζεται να υπενθυμίσω ότι χωρίς ανεξαρτησία της Δικαστικής Εξουσίας δεν μπορεί να υπάρξει κράτος δικαίου και χωρίς κράτος δικαίου δεν μπορεί να υπάρξει ορθή ανάπτυξη.

Η δικαιοσύνη στην Κύπρο για πάρα πολλά χρόνια παραμελήθηκε από το Κράτος, αφού ουδέποτε της παραχωρήθηκαν οι απαιτούμενοι πόροι για να μπορεί να λειτουργεί όπως πρέπει. Η Πολιτεία σήμερα φαίνεται ότι είναι έτοιμη να δώσει στη Δικαιοσύνη τους πόρους που απαιτούνται, ώστε να προχωρήσει απρόσκοπτα η μεταρρύθμιση των Δικαστηρίων.

Στόχος όλων των εμπλεκομένων είναι να βελτιωθούν οι ρυθμοί απονομής της δικαιοσύνης, να καταστούν οι διαδικασίες στα Δικαστήρια πιο απλές, πιο εύκολες και πιο αποτελεσματικές, χρησιμοποιώντας τα καλύτερα ηλεκτρονικά μέσα που προσφέρει η τεχνολογία.

Θα είναι πραγματικά κρίμα να μην εκμεταλλευτούμε αυτή τη μοναδική ευκαιρία που μας δίδεται. Κρίμα γιατί στα δύσκολα θέματα η Κύπρος παραμένει πολύ ψηλά. Για παράδειγμα στην ανεξαρτησία και αμεροληψία των δικαστών και στο κράτος δικαίου, η Κύπρος δεν παρουσιάζει κανένα απολύτως πρόβλημα και αυτό σημειώνεται συχνά στις Εκθέσεις της ΕΕ, του Διεθνούς Νομισματικού Ταμείου και άλλων διεθνών Οργανισμών.

Η μεταρρύθμιση στα Δικαστήρια θα πρέπει να ιδωθεί και ως ένα χρήσιμο εργαλείο για την περαιτέρω ανάπτυξη της οικονομίας, της εδραίωσης της Κύπρου ως Κέντρο Παροχής Υπηρεσιών και βελτίωσης της θέσης μας στο **Rule of Law Index** που χρησιμοποιούν διεθνείς επενδυτές, πριν επενδύσουν σε μια χώρα.

Οι Εμπειρογνώμονες στην Έκθεσή τους ορθά τονίζουν ότι θα πρέπει να είμαστε προσεκτικοί, ώστε να μην χαθεί το *«momentum»* που υπάρχει αυτή τη στιγμή. Αν δεν εκμεταλλευτούμε τη δυναμική και την υποστήριξη που έχουμε σήμερα, τόσο εντός, όσο και εκτός Κύπρου, η ιστορία σίγουρα θα μας καταγράψει ως τους υπαίτιους.

Θα πρέπει πάντοτε να θυμόμαστε ότι ιστορικά οι Θεσμοί που επιβιώνουν δεν είναι αυτοί που θεωρούνται δυνατοί, αλλά αυτοί που ανταποκρίνονται καλύτερα στις αλλαγές.

Λευκωσία, 28 Μαρτίου 2019

c:\diafora\οικονομολογοι\ομιλια ερωτοκριτου - οικονομολογοι.docx